RÅDETS RESOLUTION

af 8. juni 1999

om antibiotikaresistens

"En strategi mod den mikrobiologiske trussel"

(1999/C 195/01)

RÅDET FOR DEN EUROPÆISKE UNION,

1) SOM BETRAGTER antibiotikaresistens som et væsentligt europæisk og globalt sundhedsproblem,

2) SOM MINDER OM, at der skal sikres et højt sundhedsbeskyttelsesniveau ved fastlæggelsen og gennemførelsen af alle Fællesskabets politikker og aktiviteter,

3) SOM ER AF DEN OPFATTELSE, at en effektiv begrænsning og forebyggelse af mikroorganismers resistens over for antibiotika, der anvendes i veterinær- og humanmedicin og i foderstoffer, og opretholdelse af antibiotikas effektivitet ved behandlingen af infektioner ikke kan opnås ved nationale initiativer alene, men kræver en fælles strategi og koordineret indsats på fællesskabs- og internationalt plan,

4) SOM MINDER OM, at den øgede bevidsthed om dette problem har udløst flere initiativer og aktioner inden for forskellige områder på nationalt, fællesskabs- og internationalt plan,

5) SOM MINDER OM Verdensorganisationens (WHO) konference i oktober 1997 i Berlin og den efterfølgende rapport om de medicinske virkninger af anvendelsen af antimikrobielle agenser i produktionsdyr, og om WHO-konferencen i december 1997 i Verona,

6) SOM MINDER OM Europa-Parlamentets beslutning af 15. maj 1998 om anvendelse af antibiotika i dyrefoder(1),

7) SOM MINDER OM EU-konferencen om den mikrobiologiske trussel den 9.-10. september 1998 i København og konferencens anbefalinger vedrørende mulige initiativer og aktioner på fællesskabsplan,

8) SOM UDTRYKKER TILFREDSHED med den udtalelse, som Det Økonomiske og Sociale Udvalg på eget initiativ afgav den 9. september 1998(2) om "Antibiotikaresistens: en trussel mod folkesundheden",

9) SOM MINDER OM Rådets forordning (EF) nr. 2821/98 af 17. december 1998 om ændring af direktiv 70/524/EØF om tilsætningsstoffer til foderstoffer for så vidt angår inddragelse af godkendelsen af visse antibiotika(3),

10) SOM MINDER OM, at Rådet ved vedtagelsen af ovennævnte forordning opfordrede Kommissionen til inden den 30. juni 1999 at udarbejde en rapport om alle folkesundhedsmæssige, økonomiske og juridiske implikationer af antibiotikaresistens under hensyn til tredjelandsaspektet,

11) SOM MINDER OM Europa-Parlamentets og Rådets beslutning nr. 2119/98/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet(4), som udgør en ramme for overvågningen af overførbare sygdomme,

12) SOM MINDER OM, at virksomheder, som fremstiller antibiotika, der anvendes som tilsætningsstoffer til foderstoffer, i medfør af direktiv 95/69/EF(5) skal føre et register for at kunne efterspore de anvendte mængder af antibiotika, idet bl.a. tilsætningsstoffernes art og mængde skal angives i registeret,

13) SOM NOTERER SIG Den Videnskabelige Styringskomités udtalelse af 28. maj 1999,

14) SOM SER MED TILFREDSHED PÅ de projekter, der er indledt på europæisk plan, og som støttes af Kommissionen på dette område, samt den indsats, der gøres af Det Europæiske Agentur for Lægemiddelvurdering (EMEA) inden for kontrol med brugen af antibiotika,

15) SOM UNDERSTREGER, at antibiotikaresistens forøger sygeligheden og dødeligheden ved overførbare sygdomme,

16) SOM UNDERSTREGER, at dette ikke blot fører til en forringelse af livskvaliteten, men også til en forøgelse af sundhedsudgifterne,

17) SOM UNDERSTREGER, at antibiotika er uundværlige i bekæmpelsen af infektionssygdomme, og at det derfor er absolut nødvendigt at bevare effektiviteten af de lægemidler, som stadig er effektive,

18) SOM FINDER, at antibiotikaresistens og de forskellige årsager hertil kræver en tværfaglig og tværsektoriel indsats,

19) SOM FINDER det nødvendigt i betragtning af problemets globale dimension, at medlemsstaterne og Kommissionen i snævert samarbejde med medlemsstaterne aktivt fremmer målsætningerne i denne resolution i internationale organisationer, navnlig i WHO, De Forenede Nationers Levnedsmiddel- og Landbrugsorganisation (FAO) og Det Internationale Kontor for Epizootier (OIE),

20) SOM PÅ NY BEKRÆFTER, at det er fast besluttet på at fastlægge en overordnet strategi for at modvirke udviklingen af antibiotikaresistens,

21) SOM FINDER, at denne overordnede strategi bør bygge på risikovurdering under anvendelse af kendte videnskabelige resultater og med en indgangsvinkel baseret på forsigtighed samt omfatte en koordineret kontrol og forebyggende indsats samt forskning, navnlig inden for følgende områder:

- kontrol og forebyggende indsats i forbindelse med

- overvågning af antibiotikaresistens hos mennesker og dyr samt i levnedsmidler og virkningerne heraf

- overvågning af og kontrol med anvendelsen af antibiotika (i human- og veterinærmedicin, i foderstoffer, i gartnerierhvervet og i andre landbrugsproduktioner samt i levnedsmidler)

- infektionskontrol i sundhedsplejen (behandling på hospitaler og uden for hospitaler)

- infektionskontrol i animalsk produktion

- udvikling af nye terapeutiske og præventive lægemidler

- fremme af hensigtsmæssig anvendelse af antibiotika og undervisning i farmakoterapi

- forskning i

- virkningen af forebyggende foranstaltninger

- udvikling af nye antibiotika og alternativer

- den bedste anvendelse af antibiotika

- faktorer, som øger risikoen for, at der opstår antibiotikaresistens

- mekanismerne for udbredelse og udvikling af antibiotikaresistens

- godt landmandskab for at forbedre dyresundheden

22) ANMODER MEDLEMSSTATERNE OM

- at indføre tværfaglige og tværsektorielle politikker for at gøre det lettere at standse udbredelsen af antibiotikaresistens

- at samarbejde om en effektiv sammenlignelig overvågning af handel med og brug af antibiotika og en effektiv sammenlignelig overvågning af antibiotikaresistens

- at fastholde princippet om, at antibiotika, der er godkendt som human- og veterinærmedicinske lægemidler, kun kan udleveres på recept og overvåge, at dette princip overholdes

- at fremme efterlevelsen af princippet om infektionskontrol både ved behandling på hospitaler og uden for hospitaler, samt i animalsk produktion

- at fremme den bedst mulige ordinering og anvendelse af antibiotika (gennem faglig uddannelse, retningslinjer osv.) og forhindre unødvendig og uhensigtsmæssig brug heraf i human- og veterinærmedicin

- at fremme aktioner, der tager sigte på at øge sundhedspersonalets, landbrugernes og offentlighedens bevidsthed om problemer i forbindelse med antibiotikaresistens

- at fremme sundhedsorienterede systemer for animalsk produktion og derved formindske behovet for antibiotika

- at fremme forskning på dette område

- at arbejde tæt sammen med Kommissionen, navnlig på ovennævnte områder

23) OPFORDRER KOMMISSIONEN TIL

- at prioritere overvågningen af antibiotikaresistens inden for humanmedicin og på zoonoseområdet samt til gennem Fællesskabets netværk for epidemiologisk overvågning af og kontrol med overførbare sygdomme at fremme komplementariteten i forbindelse med denne overvågning

- at sørge for, at der på grundlag af sammenlignelige oplysninger fra medlemsstaterne rapporteres med konklusioner om handel med og brug af antibiotika navnlig i human- og veterinærmedicin samt i dyrefoder, i gartnerierhvervet og andre landbrugsproduktioner og i levnedsmidler

- at støtte udvekslingen af erfaringer og oplysninger om rationel brug af antibiotika gennem passende fællesskabsforanstaltninger

- at fremme forskning under gennemførelsen af femte forskningsrammeprogram med hensyn til

- udvikling af antibiotikaresistens inden for bakteriepopulationer og forståelse af, hvordan resistende bakterier overføres til og imellem mennesker, dyr og miljøet

- mulig overførsel af antibiotikaresistens, som potentielt har forbindelse med anvendelse af antibiotikaresistensmarkører i produktionen af transgene levnedsmidler eller foderstoffer

- at udvikle nye, hurtige diagnostiske test og test af følsomhed, så der kan sættes ind med en målrettet behandling

- effektive alternativer til antibiotika for at forebygge og kontrollere overførbare sygdomme

- at overveje, om det er hensigtsmæssigt at udarbejde et forslag til henstilling i overensstemmelse med traktaten

- at undersøge, om det er nødvendigt at revidere den nugældende fællesskabslovgivning inden for human- og veterinærmedicin, herunder foderlægemidler, foderstoffer, gartnerierhvervet samt andre landbrugsproduktioner og levnedsmidler, herunder Fællesskabets godkendelsessystem for lægemidler, med henblik på at opfylde formålet med denne resolution

- at lægge særlig vægt på problemet med antibiotikaresistens i specifikke sundhedsaktioner i relation til ansøgerlandene, navnlig inden for rammerne af Phare 2000-programmet

- at samarbejde med relevante internationale organisationer på dette område i tæt samordning med medlemsstaterne.

(1) EFT C 167 af 1.6.1998, s. 306.

(2) EFT C 407 af 28.12.1998, s. 7.

(3) EFT L 351 af 29.12.1998, s. 4.

(4) EFT L 268 af 3.10.1998, s. 1.

(5) Rådets direktiv 95/69/EF af 22. december 1995 om betingelser og bestemmelser for godkendelse og registrering af visse foderstofvirksomheder og mellemhandlere og om ændring af direktiv 70/524/EØF, 74/63/EØF, 79/373/EØF og 82/471/EØF (EFT L 332 af 30.12.1995, s. 15). Direktivet er senest ændret ved direktiv (EF) nr. 1999/29/EF (EFT L 115 af 4.5.1999, s. 32).